
SHARTI ZA KUSIHI KWA FUNGA - 
SEHEMU YA KWANZA 


Makala imeandaliwa na Raudhwah islamic 
Group 


Imepitiwa na Abubakari Shabani Rukonkwa. 


Ili swaum isihi kuna sharti zake zitimizwe ndipo funga hiyo 
itasihi. Na sharti hizi zisipokamilika basi funga haitosihi au 
funga itabatilika na itamlazimu mwenye kufunga aje kuilipa 
funga hiyo. 


Hivyo hatutokuja kueleza yanayofunguza. Bali makala hii in 
shaa Allah itamtosheleza msomaji kujua sharti za kusihi kwa 
funga na kubatilika kwa funga. Pia katika baadhi ya vitabu 
wametumia neno NGUZO ZA FUNGA zote hizo ni sawa na 
wanakusudia kukieleza kitu hicho hicho. 


1-KUTIA NIA KILA SIKU 
Ni lazima kwa mwenye kufunga atie nia kwa kila siku 
anayofunga. Iwe funga hiyo ya sunna au faradhi kama 
Ramadhan. Na hatokuwa na funga yule atakaekuwa hajatia 
nia. Kwani katika hadithi kutoka kwa Sayyidina Omar (radhi 
za Allah ziwe juu yake) amesema: “Nimemsikia Mjumbe wa 


Allah akisema: “ Hakika kila jambo huambatana na nia na 
kila mtu atalipwa kutokana na kile alichokinuwia ... .” 
(Bukhari na Muslim]. 


Na inamuwajibikia mwenye kufunga Ramadhan atie nia 
kabla ya kuanza kwa alfajiri ya kweli. Na endapo mwenye 
kutaka kufunga hatotia nia kabla ya wakati huo basi 
hatokuwa na funga. Na itamuwajibikia kwake yeye kuja 
kuilipa funga hiyo. Kwa ushahidi wa Hadithi ya Mtume 
(swalla Allahu alayhi wasallam): “Yeyote ambae hatoweka 
nia ya kufunga kabla ya alfajiri hatokuwa na funga.” 
Imepokewa na Imam Ahmad na An-Nasai. 


Hivyo inamlazimu atie nia kwa kuzingatia kabla ya kuanza 
kwa funga na nia hiyo iwe kwa kila siku atakayoifunga. 
Ama mwenye kufunga sunna anaweza kutia nia kabla ya 
kupambazukwa kwa jua,mpaka wakati wa zawali (kabla ya 
Adhuhuri) 


Kwa nini mtu atie nia kila siku ndani ya Ramadhani? Swala 
humalizika kwa mtu kutoa salam. Na anapotaka kuingia 
katika swala nyengine basi analazimika kutia nia ya swala 
nyengine. Hivyo hivyo kwa mwenye kufunga, swaumu 
humalizika kwa kuzama kwa jua hivyo basi anaetaka 
kufunga siku ya pili lazima atie nia nyengine. Kwani 
anakuwa ameanza swaumu nyengine. Na hii ndio kauli 
yenye nguvu. 


Imethibiti hadithi ya mtume (swalla Allahu alayhi wasallam) 
akisema: 


LYI sl)" Ga aili Gii al ol alua S zelu 4de ai ha Jü 
Uiga j o ùl ae ia ya YANA Ng U gll i h 


Alisema mtume (swalla Allahu alayhi wasallam):Hana funga 
yoyote ambae alie lala bila kuweka nia usiku. 


[Imepokelewa na imamu maliki katika kitabu chake cha 
muwatwaa 1/288] 


Je kutia nia ni kwa kutamka au moyoni tu inatosha? 
Kwanza ni jambo lisilokuwa na shaka kuwa nia mahali pake 
ni moyoni. Ama suala la kutamka kwa kauli za maulamaa 
wengi ni jambo ambalo halikuthibiti katika dini. Hivyo basi 
mwenye kufunga atatia nia moyoni mwake kwani Allah 
anajua yale yote yaliyomo ndani ya nafsi zetu na hakifichiki 
kwake kitu chochote. 


Nakauli iliyo sahihi nikwamba kutamka niya ni BIDAA 
kwasababu nia nikatika matendo ya moyo. 


2- KUJIZUIA KULA NA KUNYWA 


Ni lazima kwa mtu mwenye kufunga ajizuie kula na kunywa 
kuanzia kuingia kwa alfajiri ya kweli hadi kuzama kwa jua. 


Kwa kauli ya Allah (subhanahu wataʻala): “Na kuleni na 
kunyweni mpaka kubainike kwenu weupe wa alfajiri katika 
weusi wa usiku, Kisha timizeni saumu mpaka usiku.” 
(Suratul Bagara : 187). 


Nini hukmu ya kula kwa kusahau 


Yule ambae atakula kwa kusahau iwe kidogo au sana basi 
haitobatilika funga yake kwa ushahidi wa hadithi ya Abu 
Hurayrah (radhi za Allah ziwe juu yake) amesema : 
Amesema Mtume (Swalla Allahu alayhi wa sallam): 
“Mwenye kusahau nae amefunga, basi akala au akanywa na 
aikamilishe funga yake.” 


[Al Bukhariy na Muslim]. 


Na katika riwaya nyengine “Kwani hakika Allah amemlisha 
na amemnywisha.” Ila Muislamu azingatie asije kujiigiza 
kuwa amesahau kwani ataweza kuwadanganya watu lakini 
Allah hawezi kumdanganya hata kidogo. 


Je kupiga mswaki ndani ya Ramadhan kwa kutumia dawa 
inasihi? 


Ama Kupiga mswaki ndani ya funga hilo linasihi kwani 
Mtume (swalla Allahu alayhi wasallam) alikuwa akipiga 
mswaki nae amefunga. Ama suala linakuja kwenye kupiga 
mswaki kutumia dawa. 


Dawa ya mswaki haibatilishi swaum ikiwa wakati anasafisha 
meno atatema na wala hamezi. Ama ikiwa atakusudia 
kumeza, swaumu yake itabatilika. 


Na yule ambae anakhofia anaweza kumeza basi bora 
asitumie dawa. Na kilichopendekezwa zaidi na maulamaa 
mtu apige mswaki kwa kutumia dawa kabla ya kuanza kwa 


saumu na itakapoingia saumu apige mswaki bila ya kutumia 
dawa ili asije kutumia dawa na kuimeza. 


Je kuonja chakula wakati mtu amefunga inasihi? 


Kuonja chakula wakati mtu amefunga inasihi kwa sharti 
ahakikishe kuwa hamezi kile alichokiweka kwenye ulimi 
kwa ajili ya kuonja. 


Je kukoga katika mchana wa Ramadhan inasihi? 


Kukoga au kukosha uso ikiwa mtu yumo kwenye funga 
inasihi. Ila ahakikishe maji hayaingii katika matundu ya 
mwili kama masikioni nk. 


Ama yakiingia bila ya kukusudia hilo halina tatizo. Na 
yakiingia kwa kusudia basi atakuwa amefungua. 


Ni ipi hukmu ya mwenye kufunga kutia dawa kwenye 
macho? 
Anaruhusika kutumia na haitobatilika funga yake. 


Nini hukmu ya kuchoma sindano wakati mtu amefunga? 

Ikiwa sindano ni ya dawa tu basi haifunguzi. Ila sindano 
ikiwa imewekewa kitu chochote ambacho ndani yake 
kitampa mwenye kufunga nguvu kama glucose basi hapo 


itakuwa amefungua. Allah ni mjuzi zaidi. 


3-KUJIZUIA NA KUJITAPISHA KWA MAKUSUDI 


Pia ni wajibu kwa mwenye kufunga kujizuia na kujitapisha 
kwa makusudi. Ama akitapika bila ya kukusudia basi 
ataendelea na funga yake kama kawaida. Na akijitapisha 
kwa makusudi ni lazima ailipe funga hiyo. 


Kutoka kwa Abu Hurayrah (radhiya Allahu anhu) amesema: 
Amesema Mtume (Swalla Allahu alayhi wa sallam): "... na 
mwenye kujitapisha basi inamuwajibikia kulipa." Bukhari na 
Muslim. 


4-KUWA MUISLAMU 
Ikiwa mtu sio Muislamu basi kwake yeye haimuwajibikii 
kufunga. Na akija kusilimu basi hatolipa kwa zile siku 
ambazo hakufunga kwani alipokuwa sio Muislamu 
haikumuwajibikia kufunga. 
Ama Muislamu ambae ataritadi wakati amefunga basi moja 
kwa moja funga yake itabatilika na akija kutubu na kuamua 
kurudi kwenye Uislamu basi inamuwajibikia kuzilipa siku 
zote ambazo aliziwacha wakati ametoka kwenye Uislamu. 


5-KUWA NA AKILI KATIKA MCHANA MZIMA WA 
RAMADHAN 

Pia ili swaumu isihi lazima mwenye kufunga awe na akili na 
ikiwa atarukwa na akili basi funga yake itabatilika. Na 
hakuna tatizo kwa mtu kuzimia kwa muda mchache katika 
mchana wa mwezi wa Ramadhan. 


SHARTI ZA KUSIHI KWA FUNGA- SEHEMU YA PILI 


3 — KUJIZUIA KUFANYA TENDO LA NDOA KWA 
MAKUSUDI NA KUJITOA MANII 


Ikiwa mtu atafanya jimai bila ya kukusudia basi mtu huyo 
atakuwa amesameheka. Kwa kauli ya Allah: 


WA AA AU E oils)... 
(aso 

"Wala si lawama juu yenu kwa mlivyo kosea. Lakini ipo 
lawama katika yale ziliyo fanya nyoyo zenu kwa makusudi. 
Na Mwenyezi Mungu ni Mwenye kusamehe, Mwenye 
kurehemu" 


(Suratul Ahzaab ; 5). 


Ama yule ambae atafanya jimai kwa makusudi basi huyo 
funga yake itabatilika na itamlazimu kwake yeye kuilipa 
funga hiyo pamoja na kutoa kafara. 


Kafara kwa yule ambae atafanya tendo la ndoa katika 
mchana wa Ramadhani ni 


i Kuacha huru mtumwa. 
ii. Kufunga miezi miwili mfululizo. 


iii. Alishe maskini 60 kila mmoja kibaba kimoja. 


Ikiwa mke au mume mmoja wao amemlazimisha kwa nguvu 
mwenzake kufanya tendo la ndoa ndani ya mchana wa 
Ramadhan na wamo katika funga basi yule aliemlazimisha 


mwenzake ndio itamuwajibikia kutoa kafara. 


Na mwanamke hatakiwi akubali kufanya tendo la ndoa 
wakati amefunga ndani ya Ramadhani. Na maulamaa 
wengine wakaengeza kwa kusema hata ikiwa anaweza 
kupigana na mume wake basi ampige, Kuonesha uzito wa 


funga. 


Na wala mtu asitumie kivuli kuwa amelazimishwa kujitetea 
ajue kuwa Allah (subhanahu wata'ala) anajua kila kilichomo 


ndani ya nafsi ya mja wake. 
Ikiwa mtu atafanya tendo la ndoa hali ya kuwa amefunga 
ndani ya Ramadhani kwa siku mbili tofauti basi ni juu yake 


kafara mbili. Kila funga moja basi na kafara yake moja. 


Pia ikiwa mtu anafanya tendo la ndoa na baadae 


ikambainikia kuingia kwa alfajiri basi kinachotakiwa ni 
kuacha tendo la ndoa hapo hapo akakoge janaba na aendelee 
na funga yake. 


Je ni wakati gani jimai ya mchana wa Ramadhani 


inaruhusika? 


Ikiwa mke na mume wote wana dharura za kisheria za 
kutofunga kwa mfano wote wamesafiri basi hakuna ubaya 
na hawatotoa kafara. Kwani ruhusa ya kutofunga 
ishakuwepo kwao wao. 


Ikiwa mume amerudi safari na mke wake hakufunga siku 
hiyo kwa sababu ya hedhi na ametwaharika baada ya funga 
kuanza, basi tendo la ndoa kwao wao linaruhusika kwani 
mume hajafunga na mke hakufunga. 


Ama kinyume na hali hizo wakifanya tendo la ndoa ndani ya 
mchana wa Ramadhani wakiridhia wenyewe basi kwa kila 
mmoja juu yake kafara ama mmoja amemlazimisha 
mwenzake basi yule aliyemlazimisha mwenzake ni juu yake 


kutoa kafara. 


Kujitoa maniii kwa makusudi kunabatilisha funga. Hivyo 
basi yeyote ambae amefunga anatakiwa ajizuie na kujitoa 


manii kwa makusudi. Na mfano wa kujitoa manii kwa 
makusudi ni puunyeto, au kwa kumkumbatia au kumchezea 
mkewe au mwanamke mpaka akatokwa na manii. 


1-SUALI 

Walifanya jimai kabla ya kuanza kwa funga na baadae 
hawakuwahi kukoga janaba wakalala mpaka ikaingia alfajiri. 
Je nini hukmu ya funga yao? 
JIBU 

Ikiwa walitia nia ya kufunga basi funga yao itasihi. 
Kinachowalazimu ni kukoga janaba ili waweze kuswali na 


waendelee na funga yao. 


Na hili ni kwa ushahidi wa hadithi ya Bibi Aysha na Ummu 
Salamah (radhiya Allahu anhuma) “kwamba Mtume (Swalla 
Allahu alayhi wasallam) alikuwa akiamka na janaba 
kutokana na kukutana kimwili na wake zake, kisha anakoga 
na kufunga.” 


(Al Bukhariy na Muslim). 


2-SUALI 

Alifanya jimai bila ya kujua kwamba alfajiri imeingia. Na 
baadae akajua kuwa alifanya jimai wakati tayari alfajiri 
ishaingia. Nini hukmu yake? 


Ikiwa wakati anafanya hajui kama wakati umeingia basi 
atakoga na ataendelea na funga yake. Kwani hakuna kosa 
kwa mtu kutojua.Ama akifanya kwa kusudi basi funga 
itabatilika funga yake na itamlazimu kutoa kafara na kuilipa 


funga hiyo. 
4-KUEPUKANA NA HEDHI NA NIFASI 


Ni lazima kwa mwanamke anaetaka kufunga awe 
ametwaharika kutokana na hedhi na nifasi. Na pindi 
mwanamke anapokuwa na hedhi au nifasi basi huwa ni 
wajibu kwake kuacha kufunga. Na hii ni amri kutoka kwa 
Allah (subhanahu wataʻala) na mwanamke akitwaharika 
ataendelea na kufunga. 


Pia siku ambazo ameziacha kwa kutofunga atakuja kuzilipa 
baada ya Ramadhani. 


SUALI 
Bado muda mdogo sana kumalizika kwa funga. Mwanamke 
akapatwa na hedhi. Je itahesabika funga yake ile? 


JIBU 

Hapana, haitohesabika funga ile kwa sababu wakati 
haujatimia. Na itamlazimu mwanamke huyo aje kuilipa 
funga hiyo baada ya kumalizika kwa Ramadhani. 


SUALI 

Mwanamke amepatwa na maumivu au dalili nyengine za 
kuonyesha atapatwa na hedhi ila hakupata wala hakutokwa 
na damu. Nini hukmu yake? 
JIBU 

Hatowajibika kuilipa na funga yake itakuwa sahihi. 


SUALI 

Ikiwa mwanamke siku zake za hedhi zimekaribia. Akaona 
matone ya damu ila damu haikutoka. Nini hukmu ya funga 
yake? 

JIBU 

Lazima ailipe funga hiyo kwani matone hayo ya damu 
yatahesabika kama ni damu ya hedhi. 


SUALI 

Miaka yote Ramadhan napata kufunga siku 10 tu au 11. Na 
zinazobaki nakuwa katika siku za hedhi. Sipati kufanya 
ibada ambazo zina fadhila kubwa kuliko miezi mingine. 
Nakuwa mnyonge kutokana na hali hiyo. 


Je naweza kutumia vidonge vya kuzuia hedhi ? 


JIBU 

Kuhusu hedhi muda wake wajuu kabisa ni siku kumi na 
tano, zikizidi hapo huwa ni ugonjwa, kwa maelezo yako 
unakuwa ukitokwa na damu kwa takriban siku 20, hii 
inaonesha una tatizo jitahidi kutafuta tiba ya ugonjwa huo. 


Ama ikiwa zitabaki siku 15 au chini ya hapo tutaizingatia 
kuwa ni hedhi, na kipindi unachokua ndani ya hedhi kuacha 
yale sheria iliokutaka kuyaacha ni ibada, hivyo ibada 
iliyokuzuilia kufanya ibada nyengine fadhila zake ni kubwa 
zaidi kwa wakati huo. 


Pili. 

Kuhusu kutumia vidonge vya hedhi wako maulamaa 
wanasema kuwa haifai kutumia vidonge hivyo kwani 
vimethibitika vina madhara. 


Ama tukisema havina madhara basi ushauri wetu ni bora 


kuiacha hedhi katika utaratibu wake ndio bora zaidi kiibada 


na kiafya pia. Kwani ndio maumbile yake mwanamke 
alivyoumbwa na Allah (subhanahu wata'ala). Na Allah ndie 


mjuzi zaidi. 


SUALI 

Ikiwa mwanamke amemaliza nifasi kwa siku chache mfano 
siku saba je anaweza kufunga? 
JIBU 


Ikiwa kweli imesita damu ya nifasi mwanamke huyo 
anaweza kufunga. Na Allah ni mjuzi zaidi. 


SUALI 

Ni ipi hukmu ya funga kwa mwanamke aliyeharibu mimba? 
JIBU 

Ikiwa mimba imeharibika kabla ya mtoto kuumbika basi 
damu hiyo si damu ya nifasi na mwanamke atakoga 
kujisafisha na kuendelea na funga yake. 
Ikiwa mimba imeharibika baada ya mtoto kuumbika basi 
damu hiyo itakuwa ni ya nifasi na itambidi ajizuie kufunga 
mpaka pale itakaposita damu ya nifasi. Na Allah ni mjuzi 


zaidi. 


SUALI 
Mwanamke ametoharika kabla ya kuanza kwa alfajiri ya 
kweli. Akatia nia ya kufunga ila akachelewa kukoga josho. 


Je anaweza kufunga? 
JIBU 

Ndio anaweza kufunga. Kitakachomlazimu ni kukoga josho 
kabla ya kutoka kwa swala ya alfajiri ili asiache swala na 
ataendelea na funga yake. Na Allah ni mjuzi zaidi. 


Hayo ndio masharti ambayo yanalazimika kutimizwa ili 
funga ya Muislamu isihi. Na kinyume cha masharti hayo ni 
kubatilika kwa funga hiyo. Na kama tulivyoeleza 
itamuwajibikia mtu huyo kulipa. Ama yule ambae kwa 
sababu ya kufanya tendo la ndoa yeye itamuwajibikia kulipa 
pamoja na kafara. Na Allah ni mjuzi zaidi. 


